Tero Haikala

Tero Haikala (s. 1977) on suomalainen muusikko ja kapellimestari, joka on työskennellyt sotilaskapellimestarina Puolustusvoimissa useissa joukko-osastoissa vuodesta 2011 lähtien. Hänet tunnetaan puhallinmusiikin asiantuntemuksesta sekä sotilasmusiikin ja musiikin koulutuksen kehittämisestä Suomessa.
Varhainen elämä ja koulutus.
Haikala aloitti musiikkiopinnot viululla viisivuotiaana Kotkan seudun musiikkiopistossa. Aika nopeasti pääsoittimeksi vakiintui kuitenkin klarinetti. 
Hän valmistui Kotkan Lyseon lukiosta ylioppilaaksi vuonna 1996, jonka jälkeen hän pääsi opiskelemaan musiikkipedagogiksi Tampereen Konservatorioon pääaineenaan klarinetinsoitto (1998-2003). Hän täydensi tutkintoaan Pirkanmaan ammattikorkeakoulusta (2002-2005) valmistuen muusikoksi.
Kapellimestariopinnot hän suoritti Sibelius-Akatemian puhallinkapellimestariluokan sotilaskapellimestarilinjalla (2005-2011), jolloin vastuuopettajina toimivat mm. Juha Törmä, Kalervo Kulmala ja Peter Larsen. Haikala täydensi opintojaan mestarikursseilla mm. Jorma Paulan, Kari Tikan ja Pertti Pekkasen johdolla.
Sotilasmusiikkiura.
Haikala aloitti kapellimestariuransa Puolustusvoimien Varusmiessoittokunnassa vuonna 2011. Hänen aikanaan soittokuntaa kehitettiin monipuolisemmaksi perustamalla uusia kokoonpanoja, kuten jousiyhtye ja viihdeorkesteri.
Haikala oli uudistamassa varusmiessoittokunnan konseptia luoden valtakunnallisia kiertueita eri teemoilla, joiden merkitys soittokunnan näkyvyydelle ja tunnettuudelle oli valtaisa. Lisäksi hän muokkasi aliupseerikoulutuksen sisällön jääkärilinjasta sotilasmusiikkilinjaksi ja laati sen opintosuunnitelmat yhteistyössä muun henkilökunnan kanssa. Linjat sisälsivät erikoistumista kapellimestaritehtäviin, äänenjohtoon, tapahtumatuotantoon ja viestintään.
Haikala oli mukana myös Lasten itsenäisyyspäivän juhlan käynnistämisessä vuonna 2015 yhteistyössä Espoon koulutus- ja sivistystoimen kanssa.
Lapin Sotilassoittokunta / Jääkäriprikaati (2018–2020)
Lapissa työskennellessään Haikala perusti Lyyra-leirin, jonka tavoitteena oli tutustuttaa Pohjois-Suomen nuoria puhallinsoittajia sotilasmusiikin maailmaan. Leiri tarjosi soitto-opetusta ja tietoa sotilassoittajan urasta Lapin Sotilassoittokunnan muusikoiden ohjauksessa. Tavoitteena oli helpottaa rekrytoinnin haasteita tulevaisuudessa. 
Haikala kehitti myös soittokunnan taiteellista profiilia tilaamalla säveltäjä Ilari Hylkilältä teoksen Lapland Imagery, joka kantaesitettiin Lapin Sotilassoittokunnan 50-vuotisjuhlakonsertissa vuonna 2019. Sävellys perustuu Lapin luontoon ja mytologiaan ja oli osa soittokunnan brändin uudistamista.
Laivaston soittokunta / Merivoimien esikunta (2020–2024)
Laivaston soittokunnassa Haikala vakiinnutti teemalliset konserttikiertueet osaksi vuosittaista ohjelmaa.
Haikala kehitti myös uuden konserttiformaatin nimeltä Talent-kiertue, jossa koulujen oppilaat pääsivät laulusolisteiksi varusmiesyhtyeen säestäminä. Kiertue sai suuren suosion ja lisäsi soittokunnan näkyvyyttä nuorten keskuudessa.
Rakuunasoittokunta / Maasotakoulu (2024–)
Siirryttyään Rakuunasoittokunnan päällikkökapellimestariksi Haikala käynnisti Rakuuna-Rock -nimisen tapahtuman, joka järjestetään Lappeenrannassa ja Mikkelissä ulkoilmakonserttien muodossa. Festivaalissa esiintyy Rakuunasoittokunta yhdessä vuosittain vaihtuvan suomalaisen huippulaulajan kanssa.
Haikala on vahvistanut yhteistyötä paikallisten kulttuurilaitosten kanssa, kuten Lappeenrannan musiikkiopiston, Saimaa Sinfoniettan ja Lappeenrannan kaupunginteatterin kanssa.
Muu musiikkiura.
Haikala on toiminut urallaan monipuolisesti puhallinmusiikin kentällä. Hän työskenteli Tampereen oopperassa musiikkijärjestäjänä vuosina 2000–2005 ja oli mukana perustamassa Sinfonista puhallinorkesteri SISU:a vuonna 2001.
Haikala on johtanut useita puhallinorkestereita. Hän toimi Puhallinorkesteri Apollon kapellimestarina vuosina 2008–2018 sekä Lahden konservatorion A-puhallinorkesterin johtajana vuosina 2014–2016. Hän on opettanut klarinetinsoittoa ja toiminut kapellimestarina eri oppilaitoksissa, kuten Etelä-Pirkanmaan musiikkiopistossa, Porin Palmgren-opistossa ja Tampereen konservatoriossa.
Lisäksi Haikala on toiminut luennoitsijana muun muassa Tampereen ammattikorkeakoulussa ja Helsingin konservatoriossa. Hän on tilannut satoja sovituksia ja tilausteoksia, ja on näin osallistunut aktiivisesti suomalaisen puhallinmusiikkikulttuurin kehittämiseen.